טור מנוקד אורח חיים תצד
בְּיוֹם חֲמִשִּׁים לִסְפִירַת הָעֹמֶר הוּא חַג הַשָּׁבוּעוֹת.
וְסֵדֶר הַתְּפִלָּה כְּמוֹ בְּיוֹם טוֹב שֶׁל פֶּסַח, אֶלָּא שֶׁאוֹמְרִים – "אֶת יוֹם חַג שָׁבוּעוֹת הַזֶּה זְמַן מַתָּן תּוֹרָתֵנוּ", וּבְמוּסָף – מַזְכִּיר קָרְבָּנוֹת הַמּוּסָפִין (בַּמִּדְבָּר כח,כו) – "וּבְיוֹם הַבִּכּוּרִים" וְגוֹ', עַד 'וּשְׁנֵי תְּמִידִין כְּהִלְכָתָן'.
וְגוֹמְרִין הַהַלֵּל.
וּמוֹצִיאִין שְׁנֵי סְפָרִים. וְקוֹרִין בַּיּוֹם הָרִאשׁוֹן חֲמִשָּׁה בְּפָרָשַׁת וַיִּשְׁמַע יִתְרוֹ מ"בַּחֹדֶשׁ הַשְּׁלִישִׁי" (שְׁמוֹת יט,א) עַד סוֹף סִדְרָא, וּמַפְטִיר קוֹרֵא בַּשֵּׁנִי "וּבְיוֹם הַבִּכּוּרִים" (בַּמִּדְבָּר כח,כו), וּמַפְטִיר בַּמֶּרְכָּבָה דִּיחֶזְקֵאל (יְחֶזְקֵאל א), וּמְסַיֵּם בְּפָסוּק "וַתִּשָּׂאֵנִי רוּחַ" (יְחֶזְקֵאל ג,יב).
וּבַיּוֹם הַשֵּׁנִי, קוֹרִין בְּפָרָשַׁת רְאֵה – "כָּל הַבְּכוֹר" (דְּבָרִים טו,יט) עַד סוֹף סִדְרָא, וּמַפְטִיר קוֹרֵא כְּמוֹ אֶתְמוֹל, וּמַפְטִיר בַּחֲבַקּוּק מִן "וַה׳ בְּהֵיכַל קָדְשׁוֹ" עַד "לַמְנַצֵּחַ בִּנְגִינוֹתָי" (חֲבַקּוּק ב-ג).
וְנוֹהֲגִין בְּכָל הַמְּקוֹמוֹת לוֹמַר בְּמוּסָף אַחַר חֲזָרַת הַתְּפִלָּה אַזְהָרוֹת הָעֲשׂוּיוֹת עַל מִנַּיִן הַמִּצְווֹת, וְכָל מָקוֹם וּמָקוֹם לְפִי מִנְהָגוֹ.